જગન્નાથજી મંદિરના ટ્રસ્ટી મહેન્દ્રભાઇ ઝાએ જણાવ્યું કે ગુરુવાર, તા.૧૨મી જુલાઈના રોજ સવારે ૮ વાગ્યે ભગવાન જગન્નાથજી, બહેન સુભદ્રાજી અને ભાઈ બળદેવજીનો ગર્ભગૃહમાં પ્રવેશ થશે અને વૈદિક મંત્રોચ્ચાર સાથે વિશિષ્ટ પૂજન વિધિ સાથે ભગવાનની આંખે પાટો બાંધવાની વિધિ કે જેને નેત્રોત્સવ વિધિ તરીકે ઓળખવામાં આવે છે, તેનો પ્રારંભ થશે. ત્યારબાદ સવારે ૯ વાગ્યે ધ્વજારોહણ કરવામાં આવશે. જ્યારે વિશિષ્ટ પૂજા અને આરતી સવારે ૯.૪૫ વાગ્યે થશે. જેમાં મુખ્ય અતિથિ તરીકે રાજ્યપાલ ઓમપ્રકાશ કોહલી ઉપસ્થિત રહેશે. જ્યારે અતિથિ વિશેષ તરીકે મેયર બીજલબેન પટેલ ઉપસ્થિત રહેશે. સવારે ૧૧.૩૦ વાગ્યે સાધુ-સંતો માટેનો ભંડારો તથા સંતોનું સન્માન પણ થશે. જેના મુખ્ય અતિથિ તરીકે પ્રદેશ ભાજપ અધ્યક્ષ જીતુભાઈ વાઘાણી ઉપસ્થિત રહેશે.